Comisia a luat și alte măsuri nelegislative în domeniul pensiilor, printre care se numără proiectul „Track and trace your pension in Europe”, care propune crearea unui serviciu european de evidență a pensiilor pentru a ajuta cetățenii să obțină informații cu privire la drepturile lor de pensie în toate statele membre, și proiectul RESAVER.

Propunerea se bazează, de asemenea, pe un aviz tehnic din partea Autorității Europene de Asigurări și Pensii Ocupaționale (EIOPA) privind dezvoltarea unei piețe unice a UE pentru produsele de pensii personale. Acest aviz se bazează pe un raport preliminar anterior al EIOPA, intitulat Towards a single market for personal pensions. În avizul tehnic se recomandă:

În fine, propunerea se bazează pe următoarele elemente:

·studiul OCDE intitulat Stocktaking of the tax treatment of funded private pension plans in OECD and EU countries;

·Proiectul comun derulat de Comisie și OCDE privind impozitarea, stimulentele financiare și economiile pentru pensie;

·studiul OCDE intitulat Core Principles of Private Pension Regulation și

·Studiul OXERA referitor la situația deponenților în produse de pensii private din 14 state membre ale UE.

3.3.Evaluarea impactului

Propunerea privind PEPP este susținută de un aviz pozitiv emis de către Comitetul de analiză a reglementării (RSB) la 22 mai 2017, după un prim aviz negativ emis la 2 mai 2017. În observațiile sale, RSB a sugerat că evaluarea impactului ar trebui să se concentreze mai mult pe analiza caracteristicilor esențiale ale PEPP și a prezentat o comparație a caracteristicilor PEPP cu cele ale produselor de pensii personale existente. RSB a solicitat, de asemenea, o cuantificare mai detaliată a impactului opțiunii de introducere a PEPP și clarificarea ipotezelor subiacente. Versiunea finală a evaluării impactului abordează aceste aspecte prin:

·detalierea diverselor opțiuni privind caracteristicile PEPP;

·explicarea modului în care PEPP se inspiră din produsele de pensii personale existente cu indicele de penetrare cel mai ridicat și

·cuantificarea volumelor suplimentare generate de lansarea PEPP pe piața pensiilor personale și efectul asupra piețelor de capital.

Propunerea este în concordanță cu concluziile evaluării impactului. Alternativele generale de politică analizate în evaluarea impactului corespund următoarelor opțiuni:

·absența acțiunii UE;

·cadrul privind PEPP sau

·armonizarea regimurilor naționale de pensii personale.

În cadrul primei opțiuni, deficiențele identificate (fragmentarea piețelor de capital naționale, caracteristicile insuficiente ale produselor de pensii personale existente și limitările transferabilității și furnizării transfrontaliere) ar continua să existe. În schimb, cea de a treia opțiune ar aborda aceste deficiențe. Totuși, acest lucru ar implica și armonizarea regimurilor fiscale naționale pentru pensiile personale, ceea ce ar necesita acordul unanim al statelor membre. În plus, ar exista costuri semnificative de asigurare a conformității pentru furnizori: costurile inițiale generate de faptul că aceștia ar trebui să își adapteze toate produsele de pensii personale la noul regim și costuri recurente generate de faptul că acest regim poate fi extrem de diferit de regimurile sectoriale în temeiul cărora furnizorii își distribuie celelalte produse financiare. Prin urmare, evaluarea impactului concluzionează că a doua opțiune este opțiunea de politică preferată, deoarece oferă, în plus, un cadru paneuropean armonizat care vine în completarea regimurilor naționale existente și care poate elimina deficiențele identificate prin utilizarea unor soluții specifice care evită generarea unor costuri excesive de asigurare a conformității.

Cadrul privind PEPP ar avea un impact economic pozitiv. Potrivit studiului realizat de Ernst & Young, valoarea activelor gestionate pe piața produselor de pensii personale ar crește de la 700 de miliarde EUR la 2 100 de miliarde EUR până în 2030 în cazul introducerii PEPP, față de 1 400 de miliarde EUR în caz contrar, presupunând că se acordă stimulente fiscale pentru PEPP.